Christian Ludvig Schreiner kom til Trondhjem fra Flensburg som ung, og fikk ansettelse i et stort handelshus gjennom morbroren Johan Christian Wildhagen. Wildhagen overtok senere forretningen fra Meincke-familien, og Schreiner videreførte det senere under navnet C.L. Schreiner & Co. Han videreførte den tradisjonelle handelsvirksomheten ved siden av bryggeriet, som ble opprettet høsten 1839. Våren 1840 solgte han det første ølet, brygget etter bayersk metode. Bryggeriet ble således det første i Norge som produserte undergjæret øl. Kontakten med Tyskland viste seg også gjennom at de første bryggerimesterne hos Schreiner var tyskere.